विश्व एथलेटिक्स : किरूई का जलवा बरकरार  
दाएगू सम्पन्न हुई 13वीं विश्व एथलेटिक्स चैम्पियनशिप के अंतिम दिन केन्याई धावक आबिल किरूई ने अपना खिताब बरकरार रख सबका मन मोह लिया।
दक्षिण कोरिया के दाएगू में रविवार को सम्पन्न हुए 13वीं विश्व एथलेटिक्स चैम्पियनशिप के अंतिम दिन केन्याई धावक आबिल किरूई ने अपना खिताब बरकरार रख सबका मन मोह लिया।  लम्बी दूरी के धावक आबिल किरूई ने पुरुषों की 42.195 किलोमीटर मैराथन स्पर्धा का स्वर्ण पदक अपने नाम कर दो वर्ष पहले जीते अपने स्वर्ण पदक की सफलतापूर्वक रक्षा कर ली।  समाचार एजेंसी 'सिन्हुआ' के मुताबिक, किरूई ने दो घंटे सात मिनट और 38 सेकंड का समय निकालकर स्वर्ण पदक पर कब्जा किया। दो वर्ष पहले 2009 में किरूई ने बर्लिन विश्व चैम्पियनशिप में भी इस स्पर्धा का स्वर्ण पदक अपने नाम किया था।  उल्लेखनीय है कि इस स्पर्धा का रजत पदक केन्या के ही विंसेंट किपरूतो के नाम रहा।    किपरूतो दो घंटे 10 मिनट और छह सेकंड के समय के साथ दूसरे स्थान पर रहे जबकि इथोपिया के फेयिसा लिलेसा ने कांस्य पदक पर कब्जा किया। लिलेसा ने दो घंटे 10 मिनट और 32 सेकंड के समय के साथ तीसरा स्थान हासिल किया।गोला फेंक (महिला) : रूस को स्वर्ण  रूसी महिला एथलीट तात्याना लिसेंको ने महिलाओं की गोला फेंक स्पर्धा का स्वर्ण पदक अपने नाम कर लिया है। लिसेंको ने 77.13 मीटर दूर गोला फेंककर पहला स्थान हासिल कर स्वर्ण पदक पर कब्जा किया वहीं वर्ष 2007 की चैम्पियन जर्मनी की बेट्टी हेडलर ने 76.06 मीटर के साथ दूसरा स्थान हासिल कर रजत पदक जीता।  इस स्पर्धा का कांस्य पदक चीन की झांग वेंझीवू ने जीता। वेंझीवू ने 75.03 मीटर दूर गोला फेंक तीसरा स्थान हासिल किया जबकि दो बार की विश्व चैम्पियन क्यूबा की यिप्सी मोरेनो 74.48 मीटर के साथ चौथे स्थान पर रहीं वही गत चैम्पियन पोलैंड की अनिता व्लोडारज्याक 73.56 के साथ पांचवें स्थान पर रहीं।800 मीटर महिला दौड़ : रूस की साविनोवा बनी चैम्पियन  रूसी एथलीट मारिया साविनोवा ने 800 मीटर महिलाओं की दौड़ स्पर्धा का स्वर्ण पदक जीत लिया है। साविनोवा ने एक मिनट 55.87 सेकंड के साथ पहला स्थान हासिल कर स्वर्ण पदक पर कब्जा जमाया जबकि दक्षिण अफ्रीका की कास्टर सेमेन्या एक मिनट 56.35 सेकंड के समय के साथ दूसरे स्थान पर रहीं।  इस स्पर्धा का कांस्य पदक केन्या की जानेथ जेप्कोसगेई बूसीनेई ने जीता। बूसीनेई ने एक मिनट 57.42 सेकंड में यह दौड़ पूरी की।तिहरी कूद (पुरुष) : अमेरिका के टेलर ने जीता स्वर्ण  अमेरिका के एथलीट क्रिस्टियन टेलर ने पुरुषों की तिहरी कूद स्पर्धा में 17.96 मीटर की छलांग लगाकर इस स्पर्धा का स्वर्ण पदक जीत लिया है जबकि ब्रिटेन के फिलिप इडोवू 17.77 मीटर की छलांग के साथ दूसरे स्थान पर रहकर रजत पदक पर कब्जा किया।  इस स्पर्धा का कांस्य पदक अमेरिका के विल क्लाये की झोली में गया। क्लाये 17.50 मीटर की छलांग के साथ तीसरे स्थान पर रहे।4 गुणा 100 मीटर रिले दौड़ (महिला) : अमेरिका की टीम बनी चैम्पियन  4 गुणा 100 मीटर पुरुषों की रिले दौड़ स्पर्धा में अमेरिका ने पहला स्थान हासिल कर स्वर्ण पदक पर कब्जा किया। अमेरिका की (बियांका नाइट, अलीसन फेलिक्स, मारशेवेट मायर्स, कारमेलिटा जेटर) टीम 41.56 सेकंड समय के साथ पहले स्थान पर रही।  इस स्पर्धा का रजत पदक जमैका की झोली में गया। जमैका की (शेली एन्न फ्रेजर, केरॉन स्टीवर्ट, शेरोने सिम्पसन, वेरोनिका कैम्पबेल ब्राउन) टीम ने 41.70 सेकंड में यह दौड़ पूरी की जबकि यूक्रेन की (ओलेसया पोव्ह, नाटालिया पोहरेबनयाक, मारिया रेयेमेन, ह्स्टयना स्टूए) टीम 42.51 सेकंड के समय के साथ तीसरे स्थान पर रही।4 गुणा 100 मीटर रिले दौड़ (पुरुष) : जमैका की टीम बनी चैम्पियन  4 गुणा 100 मीटर पुरुषों की रिले दौड़ स्पर्धा में जमैका ने पहला स्थान हासिल कर स्वर्ण पदक पर कब्जा कर लिया। पुरुषों की रिले दौड़ में जमैका (नेस्टा कार्टर, माइकल फ्राटर, योहान ब्लैक, उसैन बोल्ट) टीम 37.04 सेकंड के समय के साथ पहले स्थान पर रही।  इस स्पर्धा का रजत पदक फ्रांस की झोली में गया। फ्रांस (टेडी टिनमार, क्रिस्टोफे लिमेत्रे, यानिक लेसॉड, जिमी विकॉट) टीम ने 38.20 सेकंड में यह दौड़ पूरी की जबकि सेंट किट्स और नेविस (जासोन रोजर्स, किम कॉलिन्स, एंटोनी एडम्स, ब्रिजेश लॉरेंस) टीम 38.49 सेकंड के समय के साथ तीसरे स्थान पर रही।800 मीटर दौड़ (पुरुष) : फराह ने स्वर्ण जीता  ब्रिटेन के एथलीट मोहम्मद फराह ने पुरुषों की 800 मीटर दौड़ स्पर्धा का स्वर्ण पदक जीत लिया। फराह ने 13 मिनट 23.36 सेकंड के समय के साथ पहला स्थान हासिल किया जबकि अमेरिका के बनार्ड लागात 13 मिनट 23.64 सेकंड का समय निकालकर दूसरे स्थान पर रहे।  इस स्पर्धा का कांस्य पदक इथोपिया के इमाने मेरगा की झोली में गया। मेरगा 13 मिनट 23.78 सेकंड के साथ तीसरे स्थान पर रहे।